V. Veteška, podpredseda NR SR: (2004-06-23):
Ďalej mi ešte dovoľte, aby som vás informovať predtým, ako budeme pokračovať v rokovaní o ďalšom bode programu, ktorý formuloval pán poslanec Jasovský, niekde tu v priestoroch neďaleko tejto rokovacej sály našiel kľúče, pravdepodobne sú to od osobného motorového vozidla, pravdepodobne značky Škoda Octavia. Prosím, kto takéto kľúče stratil a hľadá, pán Mikloško, pán Mikloško, veď vy nemáte vodičský preukaz! (Smiech v sále.) Takže, pán Mikloško, odovzdám vám tieto kľúče a budeme pokračovať bodom programu výročná správa o činnosti a hospodárení Študentského pôžičkového fondu vrátane účtovnej závierky za rok 2003 (tlač 698). Materiál ste dostali ako tlač č. 698 a spoločnú správu výborov máte ako tlač č. 698a. Dávam slovo predsedovi Rady Študentského pôžičkového fondu pánovi Jánovi Kamoďovi a prosím ho, aby materiál uviedol. Nech sa páči, máte slovo. J. Kamoďa, predseda Rady Študentského pôžičkového fondu: Vážený pán predsedajúci, vážené dámy, vážení páni, tak ako každý rok sa predkladá správa o činnosti hospodárenia Študentského pôžičkového fondu a teraz ju predkladám za rok 2003. Tak ako v predchádzajúcich rokoch, aj v tomto roku Študentský pôžičkový fond pracoval v súlade so zákonom 200/1997 o Študentskom pôžičkovom fonde a zároveň zdôrazňujem, že tak ako v predchádzajúcich rokoch, aj v hodnotiacom roku 2003 vykázal zo svojej činnosti zisk, čím napĺňa možnosti rozšírenia poskytovania ďalších pôžičiek pre študentov vysokoškolského štúdia a vhodného investovania. Výnosy za rok 2003 predstavovali vyše 20 mil. korún a najvyšší podiel tvorili výnosy z finančných investícií, t. j. z úrokov poskytnutej pôžičky a z úrokov v bankách z voľných zdrojov fondu a tržieb za služby. Celkové náklady za sledované obdobie fond vykazuje vo výške 12 162 642 korún a oproti predchádzajúcemu hodnotiacemu roku sa zvýšili o 7 % i napriek maximálnym úsporným opatreniam, čo sa prejavilo najmä v spotrebe materiálu, podiel oproti predchádzajúcemu roku tvorí len 64 %. Ovplyvniť sa nedajú najmä náklady súvisiace s prevodovými poplatkami v bankách, pretože tieto neustále narastajú nielen počtom klientov a počtom splácajúcich klientov, ale aj zvyšovaním prevodových poplatkov v bankách, ktoré všetky platí fond. Neustále zvyšovanie cien poštovného taktiež negatívne ovplyvňuje nákladové položky. Do nákladu sa ráta i zákonná možnosť odpustenia pôžičky. Za sledované obdobie roku 2003 bola odpustená jedna pôžička v sume 13 779 korún a táto suma je zároveň aj pripočítateľnou položkou k základu dane, čím je fond z pohľadu hodnotenia nákladov dvakrát poškodený. I napriek uvedenému študentský pôžičkový fond v roku 2003 dosiahol zisk pred zdanením 10 568 000 korún a čistý disponibilný zisk predstavuje 7 895 865 korún. Chcem pripomenúť, že všetky pôžičky dané študentom sú splatné každým rokom, neexistuje žiaden deficit zo strany študenta pre splácanie týchto pôžičiek, ako nesprávne boli niektorí informovaní zo strany ministerstva školstva. V roku 2003 bolo uzavretých 5 560 zmlúv o pôžičke a každým rokom majú „stúpajúci nárast“. Takisto sme pripravení od 1.septembra poskytnúť študentom podľa novely zákona o pôžičkách maximálnu výšku 40 000 korún, nie ako doteraz bolo 20 000 korún. Vážené dámy, vážení páni, výsledky hospodárenia Študentského pôžičkového fondu nielen za rok 2003, ale aj za predchádzajúce roky boli vždy hodnotené ako veľmi dobré. S výsledkom hospodárenia sa každoročne zvyšovali finančné prostriedky pre žiadateľov o pôžičky tak, aby boli v posledných rokoch všetci žiadatelia o pôžičku uspokojení. Pritom treba hodnotiť, že kredit operatívnosti a správnej činnosti vykonaného manažmentu vrátane správnych orgánov fondu nedal podnet na žiadnu sťažnosť a užívatelia, to znamená študenti ako klienti aj v súčasnej dobe pri navrhovanej takzvanej transformácii fondu presadzujú zotrvať v činnosti fondu v pôvodnej podobe. Preto je paradoxom, že ministerstvo školstva neanalyzuje prínos Študentského pôžičkového fondu, ktorý napriek tomu, že fond nepatrí pod priame riadenie ministerstva, navrhuje fond zrušiť a založiť iný na princípe štátneho fondu s poverením správcovstva. Znovu podotýkam, že je paradox, keď sa v súčasnej dobe neštátny účelový fond navrhuje zoštátniť. Okrem iného je tiež paradox, že v zákone o vysokých školách navrhuje vytvoriť z takzvaného školného zdroje na pôžičky, čím by sa na vysokých školách neúmerne zvýšili najmä prevádzkové náklady na túto činnosť. Ďalším paradoxom tiež je, že návrh novely zákona o študentských pôžičkách všetci spájajú so zavádzaním spoplatnenia vysokoškolského štúdia. Predpokladám, že spoplatnenie vysokoškolského štúdia by mal jednoznačne riešiť návrh novely zákona o vysokých školách. Vážené dámy a páni, v krátkosti som vám chcel priblížiť činnosť a výsledky hospodárenia Študentského pôžičkového fondu za rok 2003. Bližšie informácie máte uvedené v predloženom materiáli, ktorý už, predpokladám, dôverne poznáte. Ďakujem vám za pozornosť.